**Újra PLÁZS – Dobd le magad idén is!**

**Június 17-től újra Siófokra csábít a balatoni nyár, nyit a PLÁZS, ahonnan nem is érdemes kimozdulni egészen augusztus végéig. Napközben pihi, este buli, jön a hazai élvonal a Halott Pénztől, a Wellhellon át, a Punnanyig, és egy szép júliusi napra ide költözik majd Ibiza is...**

Csobbanás a Balatonba, napfürdőzés a csillogó fehér homokon, aktív pihenés, passzív ejtőzés, koktélozás a napozóstégen és az estétől hajnalba nyúlóan lazulós, táncos éjszakák a csillagos ég alatt. Minőségi szolgáltatásaival, egyedülálló, fehérhomokos strandjával és változatos napközbeni és esti programjaival vált a balatoni nyár megkerülhetetlen helyszínévé a siófoki ellazulás központja, a tavaly megújult PLÁZS.

A nagy sikerrel debütált PLÁZS rögvest az első évben több mint 150.000 vendéget vonzott Siófokra a szezon alatt. A fantasztikusan átformálódott, korábban mindenféle Beachnek elkeresztelt helyszín idén újabb csinosításokon esik majd át. Tovább szépülnek a dekorációs elemek, megújul a V.I.P. helyszín és vadonatúj medence - körülötte baldachinos ágyakkal - várja a pihenni vágyókat.

Siófok, itt kezdődik a Balaton és a PLÁZSON teljesedik be, s a hétvégék újra kötelezőek lesznek, hisz’ a hazai zenei élvonal legjobb koncertjein rúghatjuk a homokot, aminek a Balaton és a csillagos ég adja majd a díszleteit. Halott Pénzzel nyit majd a PLÁZS, ami idén a MOL Nagyon Balaton sorozatnak szerves része lesz, s a nyitónapon lép majd fel a Nagy-Szín-Pad! tehetségmutató győztese is. Jön majd a Wellhello, a Punnany Massif, Majkáék, Ganxstáék, Dallos Bogi és a TNT és megannyi party a siófoki holdfényes éjszakában.

Ha hétvége, akkor Siófok, s a hétvégék legforróbikát július 22-én élvezhetjük a PLÁZSon, mikor is ide költözik Ibiza. Ekkor pörgeti meg a vendégeket a ONEDAY Electronic Fest, az első 24 órás Day and Night Party, ami reggel 10-kor indul a fehérhomokos egyedi partihelyszínen és az éjszaka a siófoki Palace-ban folytatódik másnap reggel 10-ig. Az elektrobuli főszereplője nem kisebb név, mint Luciano, a világ egyik legmenőbb tech-house Dj-je, a szcéna többszörös díjazottja, Ibiza rezidense. A hagyományteremtő szándékkal induló elektronikus fesztiválon ott lesz még számos hazai projekt, a Badgirls, Debut, az After Dark, a Cinema Hall, a Cinematine, az I Love Deep, a We are cre8tion és a szervezők a későbbiekben még egy szupersztárt is ígérnek Luciano mellé…

A PLÁZSra persze napközben is érdemes kilátogatni, hiszen a Balaton legszebb homokos strandja a pihenésre és az aktív testmozgásra is rengeteg lehetőséget kínál. Kipróbálható az itthon is egyre népszerűbb SUP, a streetball, a lábtenisz, a strandröplabda, a profi és amatőr focisták egyaránt élvezhetik a hazai fejlesztésű, már jól ismert teqballt. A kondiedzésekről sem kell lemondani a Scitec Summer Gymnek és a street workout pályának köszönhetően, miközben a Gilda Max további ingyenes megmozgató programokat kínál. Aki nem szeretne lemaradni a vizes vb történéseiről, az itt felállított kivetítőkön szurkolhat kedvenc sportolóinak. És a PLÁZSon az otthon felejtett nyári olvasnivaló miatt sem kell aggódni, a strandkönyvtárból bármikor kölcsönözhetünk, a Siófoki Városi Könyvtár jóvoltából.

Június 17-től tehát beindul a PLÁZS éjjel-nappal, napközben strandsportokkal és pihenéssel, hétvégén partikkal és koncertekkel, a Vizes VB alatt - óriás kivetítőn követve a versenyeket - lázas szurkolással, s minden éjszaka a Music Terrace vízparti helyszínével egészen az augusztus 26-i zárásig, de hol van az még!

PLÁZS, 2017. április 21.

Vető Viktória

presspresso

20 4113504